Judiorã Pascua fiesta ɨ̃rɨ pa wãda perã,
Jesús wãji Jerusalendee.
Mama Tachi Akꞌõre te waibɨa ãukꞌidaa tꞌɨakꞌau bɨde ununaji pꞌakꞌa netopataarã,
oveja netopataarã mãikꞌaapa paloma netopataarã.
Ichiaba unuji pꞌaratꞌa tau tꞌerabaipataarã mama su–akꞌɨ pꞌanɨ.
Mãga unukꞌãri,
Jesupa soo oo ataji mãikꞌaapa ma jõmaweda taawaa jërekꞌooji ãchi pꞌakꞌa,
oveja ome.
Ma pꞌaratꞌa tau tꞌerabaipataarã mesa eujãde sĩa batꞌakꞌoopꞌeda,
ãchi pꞌaratꞌa eujãde pꞌokꞌooji
mãikꞌaapa paloma netopataarãmaa mãgaji:
—¡Pãchi netꞌaa atéetɨ namãikꞌaapa!
¡Mɨ Akꞌõre te netꞌaa netopata tekꞌa papináatɨ!
Jesupa mãga oo bɨde chi kꞌõpꞌãyoorãpa kꞌirãpajida Tachi Akꞌõre Ũraa pꞌãdade jara bɨ:
‘Mɨa pɨ te kꞌinia iru bapari perã,
mɨ peetꞌaadaitꞌee.’
Mãpai judiorã poroorã,
arii pꞌanadapꞌedaarãpa mãgajida Jesumaa:
—Wãara Tachi Akꞌõrepa nãga oopiru pɨrã pɨmaa,
¿kꞌãata ooitꞌeema ajida,
taipa ijãadamerã wãara Akꞌõrepa pɨ pëida?
Jesupa pꞌanauji:
—Na te tꞌeetꞌaaruta pɨrã,
ewari õpeemaa mɨa waya baikꞌo bɨitꞌeeda aji.
Mãpai judiorãpa mãgajida:
—Cuarenta y seis años mimiajidada ajida,
na te oodaitꞌee.
¿Tꞌeepꞌeda pɨa ewari õpeede baikꞌo bɨitꞌeekꞌã?
ajida.
Mamĩda Jesupa “na te” akꞌãri,
jara kꞌinia baji ichi kꞌapꞌɨa.
Mapa aɨ tꞌẽepai,
iru piupꞌeda,
chokꞌai pꞌirabaikꞌãri,
chi kꞌõpꞌãyoorãpa kꞌirãpajida irua ma ewate jarada.
Mãpai wãara ijãajida Tachi Akꞌõre Ũraa pꞌãdade jarada mãikꞌaapa Jesupa jarada.
Jesús Jerusalende bɨde Pascua fiesta wãyaaru misa,
eperãarã chokꞌaraarãpa irude ijãajida,
unudakꞌãri irua ne–inaa oomaa bɨ eperãarãpa pꞌoyaa oodakꞌaa ãchi juadoopa.
Mamĩda Jesupa kꞌawaji wãara ijãada–e pꞌanajida,
ãchi tꞌãri pia kꞌawada perã.
Faltakꞌaa paji apidaapa eperãarã kꞌĩsia kꞌawaapidamerã irumaa,
irua eperãarã tꞌãri kꞌawa bada perã.